送謝師直秘丞通判莫州兼寄張和叔
作者：梅堯臣
朝代：宋

paragraphs: 河湟宿兵地，勁勇天下聞。
侵疆古甚熾，薄伐詩所云。
往今勢且異，利害理頗分。
遠以塘設險，遂輕甲屯雲。
昔傳嘗膽國，能破怒蛙軍。
越雖隔大江，吳遭若枯焚。
實由持阻懈，抉目悲伍員。
夫子負美才，議論高不羣。
況有令兄弟，今亦貳河汾。
助守戒不虞，慎勿倚和獯。
張侯爲刺史，大族獨此君。
法明而不苛，可共飾以文。